ญี่ปุ่นขาดดุลการค้าครั้งแรกในรอบ 3 เดือน เหตุเงินเยนแข็งฉุดยอดส่งออกร่วง
ญี่ปุ่นขาดดุลการค้าครั้งแรกในรอบ 3 เดือน เหตุเงินเยนแข็งฉุดยอดส่งออกร่วง
21 ก.ย. 2559

กระทรวงการคลังของญี่ปุ่นเปิดเผยว่า ญี่ปุ่นมียอดขาดดุลการค้า 1.871 หมื่นล้านเยน (184 ล้านดอลลาร์) ในเดือนส.ค. โดยเป็นการขาดดุลการค้าเป็นครั้งแรกในรอบ 3 เดือน เนื่องจากการแข็งค่าของเงินสกุลเยนส่งผลให้มูลค่าการส่งออกปรับตัวลดลง
รายงานในเบื้องต้นของกระทรวงระบุว่า มูลค่าการส่งออกของญี่ปุ่นหดตัวลง 9.6% จากปีก่อน มาอยู่ที่ 5.32 ล้านล้านเยนในเดือนส.ค. และลดลงเป็นเดือนที่ 11 ติดต่อกัน ในขณะที่มูลค่าการนำเข้าลดลง 17.3% แตะที่ 5.34 ล้านล้านเยน และลดลงเป็นเดือนที่ 20 ติดต่อกัน
ทั้งนี้ มูลค่าการส่งออกไปยังจีน ซึ่งเป็นตลาดส่งออกที่ใหญ่ที่สุดของญี่ปุ่น ลดลง 8.9% แตะที่ 9.6894 แสนล้านเยน และลดลงเป็นเดือนที่ 6 ติดต่อกัน ในขณะที่มูลค่าการนำเข้าจากจีนลดลง 15.4% แตะที่ 1.31 ล้านล้านเยน ซึ่งลดลงเป็นเดือนที่ 5 ติดต่อกัน
ส่วนมูลค่าการส่งออกไปยังสหรัฐร่วงลง 14.5% แตะที่ 9.7145 แสนล้านเยน ซึ่งลดลง 6 เดือนติดต่อกัน และมูลค่าการนำเข้าจากสหรัฐลดลง 9.5% แตะที่ 6.091 ทำสถิติเป็นเดือนที่ 6
มูลค่าการส่งออกไปยังสหภาพยุโรปปรับตัวลง 0.7% แตะที่ 5.9077 แสนล้านเยน ลดลงเป็นเดือนที่ 4 ติดต่อกัน ในขณะที่มูลค่าการนำเข้าจากสหภาพยุโรปลดลง 12.4% แตะที่ 6.7328 แสนล้านเยน โดยปรับตัวลงเป็นเดือนที่ 6 ติดต่อกัน 